KYK: Joey The Jaws sluk 75 worsbroodjies | Netwerk24
05 Julie 2020 09:37
Hy is Saterdag weer as die worsbroodjie-eetmeester gekroon en Miki Sudo het haar titel in die vroueafdeling verdedig.
Chestnut, of Joey The Jaws soos hy alom bekend staan, het 'n verbluffende 75 worsbroodjies in tien minute verorber.
Sudo het 48 en 'n halwe ingekry en vir albei die "professionele spoedeters" is dit 'n wêreldrekord.
"Ek het altyd die wêreldrekord in my visier," het Chestnut voor die eetsessie gewaarsku.
"Ek weet dis wat my ondersteuners van my verwag."
Dis nou maar wors! Joey (The Jaws) Chestnut onderweg na sy rekord van 75 worsbroodjies in 10 minute. Foto: AP
Die eetkompetisie word jaarliks op 4 Julie, Onafhanklikheidsdag in Amerika, gehou en altyd op die promenade by Nathan's, 'n gewilde eetplek en toeristebestemming op die eiland.
Vyf mans en net soveel vroue het vanjaar deelgeneem, maar die kompetisie is weens die koronavirus na 'n ander plek verskuif en geen toeskouers is toegelaat nie.
"Na ses minute het ek regtig die aanmoediging van die mense gemis. Dis net nie dieselfde sonder toeskouers nie en ek moes hard konsentreer om nie my fokus te verloor nie," het Chestnut agterna gesê.
Dit is sy 13de spoedeet-kroon en Sudo se sewende. Hulle het elk sowat R170 000 vir die rekord verdien. - Reuters